Papp János

*Haikuk – költők – virágok*

**A versbarát „vándor-színész” tavaszváró vallomásai költőbarátainak**



Fájdalom-lila

Jeszenyin mélabúja.

*Őszi kikerics.*



Rozsdáll a *lórom*.

Berzsenyi magánya a

bozsgó barnában.



Földre hull lágyan,

megpihen egy *platán*levél.

Arany: Őszikék.



Egy *magnólián*

vagy a „semmi ágán” ül

József Attila?



Óbuda, Krúdy,

húslevesillat, kockás abrosz…

szelíd *vadrezeda*.



6

*Baracklevelű*

*harangvirág.* Radnóti

nektárral táplál.



Pilinszky csendes

hite sárgán világol

a *keresztfű*ben.

**

A *szamárkenyér*

tövében egy tarka gyík

pihen. Petőfi.



Lampion-füzér

a *hólyagos habszegfű*.

Dísz-kócos Ady.

*„…Búcsúztató őszi Lidónak*

*Emlékei a hajnali*

*Párás, dísz-kócos tánci termen…”*

*(Ady Endre: Intés az őrzőkhöz)*

Néhány évvel ezelőtt. November. Velence. A Lidó kis szállodájából a vaporettóhoz indulunk, hogy bemenjünk a városba. Hideglelős őszi reggel, aszfaltra tapadt ázott levelek.

… és megállít valami titokzatos erő. Az utca túloldalán egy valaha pompás szecessziós épület bejárata fölött:

HUNGARIA HOTEL RISTORANTE